DEĊIŻJONI TAL-KUMMISSJONI
tas-7 ta’ Awwissu 2007
dwar l-eliġibilità tan-nefqa li se jidħlu għaliha ċerti Stati Membri fl-2007 għall-ġbir u l-ġestjoni tad-data meħtieġa għat-tħaddim tal-Politika Komuni tas-Sajd
(notifikata taħt id-dokument numru C(2007) 3737)
(2007/605/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 861/2006 tat-22 ta’ Mejju 2006 li jistabbilixxi miżuri finanzjarji Komunitarji għall-implimentazzjoni tal-Politika Komuni tas-Sajd u fil-qasam tal-Liġi tal-Baħar (1), u b’mod partikolari l-Artikolu 24(1) tiegħu,
Billi:
(1)
Ir-Regolament (KE) Nru 861/2006 jistipula l-kundizzjonijiet li fihom l-Istati Membri jistgħu jirċievu kontribuzzjoni mill-Komunità għal infiq li jirriżulta mill-programmi nazzjonali għall-ġbir u l-ġestjoni tad-data.
(2)
Dawk il-programmi għandhom jitħejjew skond ir-Regolament tal-Kunsill (KE) Nru 1543/2000 tad-29 ta’ Ġunju 2000 li jistabbilixxi struttura Komunitarja għall-ġbir u l-ġestjoni tad-data meħtieġa għat-twettiq tal-politika komuni tas-sajd (2) u r-Regolament tal-Kummissjoni (KE) Nru 1639/2001 tal-25 ta’ Lulju 2001 li jistabbilixxi l-programmi minimi u estiżi tal-Komunità għall-ġbir tad-data fis-settur tas-sajd u li jistipula regoli dettaljati għall-applikazzjoni tar-Regolament tal-Kunsill (KE) Nru 1543/2000 (3),
(3)
Il-Belġju, id-Danimarka, il-Ġermanja, l-Estonja, il-Greċja, Spanja, Franza, l-Irlanda, l-Italja, Ċipru, il-Latvja, il-Litwanja, Malta, l-Olanda, il-Polonja, il-Portugall, il-Finlandja, is-Slovenja, l-Iżvezja u r-Renju Unit ressqu l-programmi nazzjonali għall-2007. Dawn l-Istati Membri ressqu wkoll applikazzjonijiet għal kontribuzzjoni finanzjarja mill-Komunità.
(4)
Il-Kummissjoni eżaminat il-programmi ta’ l-Istati Membri u vvalutat l-eliġibbiltà ta’ l-ispejjeż.
(5)
Id-Deċiżjoni 2000/439/KE ġiet revokata (4) bir-Regolament tal-Kunsill (KE) Nru 861/2006. L-Artikolu 16 ta’ dan ir-Regolament ta’ l-aħħar jistabbilixxi li l-miżuri finanzjarji tal-Komunità fil-qasam tal-ġbir tad-data bażika m’għandhomx jaqbżu l-50 % ta’ l-ispejjeż ta’ l-Istati Membri fit-twettiq ta’ programm kif stipulat bl-Artikolu 23(1) ta’ l-istess Regolament (861/2006). L-Artikolu 24(3b) tar-Regolament tal-Kunsill jistabbilixxi li d-Deċiżjonijiet tal-Kummissjoni għandhom jiffissaw ir-rata tal-kontribuzzjoni finanzjarja. Skond l-Artikolu 5 tar-Regolament 1543/2000 huwa previst li d-Deċiżjonijiet li jkopru spejjeż li jagħmlu l-Istati Membri għall-ġbir tad-data għandhom isegwu r-rati ta’ 50 % għall-programm minimu u 35 % għall-programm estiż.
(6)
L-ewwel pagament għandu jinħareġ lill-Istati Membri kkonċernati. It-tieni pagament għandu jinħareġ, fl-2008, wara li l-Kummissjoni taċċetta rapport finanzjarju u tekniku dwar l-attivitajiet, li jkun jittratta l-qagħda ta’ kkompletar ta’ l-għanijiet li kienu ġew iffissati waqt it-tfassil tal-programmi minimi u dawk estiżi.
(7)
Il-miżuri previsti f’din id-Deċiżjoni huma fi qbil ma’ l-opinjoni tal-Kumitat għas-Sajd u l-Akkwakultura,
ADOTTAT DIN ID-DEĊIŻJONI:
Artikolu 1
Din id-Deċiżjoni tistabbilixxi għall-2007 l-ammont ta’ spejjeż eliġibbli għal kull Stat Membru u r-rati tal-kontribuzzjoni finanzjarja tal-Komunità għall-ġbir u l-ġestjoni tad-data meħtieġa għat-twettiq tal-politika komuni tas-sajd.
Artikolu 2
In-nefqa mġarrba għall-ġbir u l-ġestjoni tad-data meħtieġa għall-finijiet tal-Politika Komuni tas-Sajd, kif stipulata fl-Anness I, għandha tikkwalifika għal kontribuzzjoni finanzjarja mill-Komunità li ma taqbiżx 50 % tan-nefqa eliġibbli għall-programm minimu kif previst fl-Artikolu 5 tar-Regolament (KE) Nru 1543/2000.
Artikolu 3
In-nefqa mġarrba għall-ġbir u l-ġestjoni tad-data meħtieġa għall-finijiet tal-Politika Komuni tas-Sajd, kif stipulata fl-Anness II, għandha tikkwalifika għal kontribuzzjoni finanzjarja mill-Komunità li ma taqbiżx 35 % tan-nefqa eliġibbli għall-programm estiż kif previst fl-Artikolu 5 tar-Regolament (KE) Nru 1543/2000.
Artikolu 4
1. Il-Komunità għandha tħallas l-ewwel pagament ta’ 50 % tal-kontribuzzjoni finanzjarja mill-Komunità stipulata fl-Annessi I u II.
2. It-tieni pagament għandu jitħallas fl-2008, wara li jasal u jiġi approvat ir-rapport finanzjarju u tekniku.
Artikolu 5
1. Ir-rata tal-kambju ta’ l-Ewro użata biex jinħadmu l-ammonti eliġibbli taħt din id-Deċiżjoni għandha tkun ir-rata fis-seħħ f’Mejju 2006.
2. Id-dikjarazzjonijiet ta’ l-infiq u l-applikazzjonijiet għal ħlasijiet bil-quddiem fil-munita nazzjonali li jkunu waslu mill-Istati Membri li mhumiex qed jieħdu sehem fit-tielet fażi ta’ l-għaqda monetarja u ekonomika għandhom jinqalbu f’Ewro bir-rata fis-seħħ tax-xahar li fih il-Kummissjoni tkun irċeviet dawk id-dikjarazzjonijiet u l-applikazzjonijiet.
Artikolu 6
Din id-Deċiżjoni hija indirizzata lill-Istati Membri.
Magħmul fi Brussell, 7 ta’ Awwissu 2007.